# Szerződésszám: G-HIFH/901007/2004/300255/000000/003

**I. KÖLCSÖNSZERZŐDÉS**

**2. sz. módosítása**

amely létrejött egyrészről a **MFB Magyar Fejlesztési Bank Zártkörűen Működő Részvénytársaság** (1051 Budapest, Nádor u. 31., cg.: 01 10 041712, adószám: 10644371-2-44, KSH-szám: 10644371-6512-114-01) mint kölcsönnyújtó (a továbbiakban: **Bank**),

másrészről **Budapest Főváros VII. Kerület Erzsébetváros Önkormányzata (**székhelye: 1073 Budapest, Erzsébet krt. 6., adószáma: 15735708-1-42, önkormányzati törzsszám: 735704, pénzforgalmi számla: OTP 11784009-15507008) mint kölcsönfelvevő (a továbbiakban: **Ügyfél**, a szerződő felek együttesen: **Felek**) között alulírott napon az alábbi feltételek mellett:

1.)Felek rögzítik, hogy egymással 2004. március 31-én dr. Kádár Zsuzsanna közjegyző előtt 307/2004. ügyszámú közjegyzői okiratba foglalva beruházási kölcsönszerződés (a továbbiakban: Kölcsönszerződés) és ingatlan jelzálogszerződés (a továbbiakban: Jelzálogszerződés) jött létre, melyet Felek első alkalommal 2007. június 6-án dr. Kádár Zsuzsanna közjegyző előtt 557/2007. ügyszámú közjegyzői okiratban módosítottak. Az Ügyfél a jelen szerződésmódosítás aláírásával tartozás-elismerés jogcímén elismeri, hogy a mai napon a Bank felé a Kölcsönszerződésből eredően 350.000.000,- Ft azaz Háromszázötvenmillió forint tőketartozása áll fenn.

2.) Felek az 1. pontban hivatkozott Kölcsön szerződés 2.3. pontját az alábbiakra módosítják:

„2.3 Ügyfél tudomásul veszi, hogy a kamat változó mértékű, a Bank a 2.2 pontban írtak szerint a BUBOR változással azonos mértékben a kamatot megváltoztatja.

Ügyfél tudomásul veszi, hogy a Bank jogosult az ügyleti és a késedelmi kamat, továbbá az alkalmazott díj, költség mértékének felülvizsgálatára és egyoldalú módosítására a Bank általános szerződési feltételeinek – Általános Üzletszabályzatának, Kondíciós Listájának, ezeket a jövőben módosító hirdetményének – mindenkor hatályos rendelkezései szerint Az Ügyfél kijelenti, hogy a Bank mai napon hatályos általános szerződési feltételeit megismerte, megértette és magára nézve kötelezőnek ismeri el.

A Felek megállapítják, hogy a Bank hatályos Általános Üzletszabályzata a jelen szerződés megkötésének napján az alábbiak szerint rendelkezik:

A Bank a szerződést egyoldalúan nem jogosult módosítani új díj vagy költség bevezetésével. A Bank az egyes kamat, díj vagy költségelemek szerződésben meghatározott számítási módját egyoldalúan, az Ügyfél számára kedvezőtlenül nem módosíthatja. Az alapkamat (referencia kamat) mértéke – a Bank külön értesítésétől függetlenül – bármely vonatkozó kamatidőszak tekintetében automatikusan változik. A Bank a kamatot, díjat, költséget, vagy más szerződéses feltételt az Ügyfél számára nem kedvezőtlenül egyoldalúan módosíthatja.

Ha az Ügyfél a módosítás ellen, annak hatályba lépéséig beérkezően írásban nem tiltakozik a Banknál, azt általa elfogadottnak kell tekinteni.

A Bank egyoldalúan – az Ügyfél számára kedvezőtlenül – kamatot, díjat, vagy egyéb szerződési feltételt csak bizonyos feltételek, körülmények valamelyikének bekövetkezése esetén módosíthat.

Azon feltételek, körülmények, amelyek esetében a kamat, díj, vagy egyéb szerződési feltétel a Bank által egyoldalúan – az Ügyfél számára kedvezőtlenül - megváltoztatható:

a Bank tevékenységére, működési feltételeire vonatkozó, vagy azt érintő jogszabály, kormányhatározat, jegybanki rendelkezés, alapítói határozat, vagy a Bankra kötelező egyéb szabályozók megváltozása, megszűnése, a pénz- vagy tőkepiaci forrásszerzési lehetőségek megváltozása, a forrásköltségek megváltozása, az országkockázati felár (CDS) változása, a bankközi hitelkamatok, az állampapírok hozama, a fogyasztói árindex változása, a jegybanki alapkamat változása, a referencia kamat változása, infláció, a Magyar Állam által a Banknak nyújtott árfolyam-garanciája/árfolyam-fedezet megváltozása vagy megszűnése, az állami kamattámogatás megváltozása vagy megszűnése, a referencia költség megváltozása, a Bank közteher-fizetési (például adó) kötelezettségének megváltozása, kötelező tartalékolási szabályok megváltozása, a Bank üzlet-, termék-, biztonsági vagy pénzmosás elleni politikájának módosulása, a Bank nemzetközi szerződéseinek módosulása, az informatikai környezet továbbfejlesztése, a szerződésben foglalt szolgáltatásra – az ügyletre - vonatkozó, vagy az Ügyfélre vonatkozó kockázat megváltozása, az Ügyfél hitelképességének megváltozása, bármely biztosíték értékében vagy értékesíthetőségében bekövetkezett változás.

Ha az Ügyféllel kötött szerződés másként nem rendelkezik, a kamatot, díjat érintő, egyoldalú, az Ügyfél számára kedvezőtlen módosítás esetén - referencia kamatlábhoz kötött kamat kivételével - az Ügyfél a módosítás hatálybalépése előtt jogosult a szerződés díjmentes felmondására. Az Ügyfél köteles azonban a felmondással egyidejűleg megfizetni a Banknak a tőkét, továbbá a felmondásig felmerült kamatot, díjat és költséget.

A kamatot, díjat érintő, egyoldalú, az Ügyfél számára kedvezőtlen módosítást a Bank a módosítás hatálybalépését megelőzően legalább 15 (tizenöt) nappal hirdetményben, továbbá a Bank honlapján ([www.mfb.hu](http://www.mfb.hu)) közzéteszi.

Az Ügyfél hirdetményben történő tájékoztatása során a Bank biztosítja, hogy megállapítható legyen, melyik kamat-, díj- vagy költségelem milyen mértékben változik. A Bank az Ügyfél számára elérhetővé teszi a módosítás okait.”

3.) Felek az 1. pontban hivatkozott Kölcsönszerződés 2.10 pontjának első bekezdését az alábbiakra módosítják:

„2.10 Ügyfél feltétlen és visszavonhatatlan hozzájárulását adja ahhoz, hogy a Bank a jelen szerződésből eredő bármely pénzbeli követelésének megfizetésére meghatározott teljesítési határidő(k) lejártát követő munkanapon a követelését az Ügyfélnek 11784009-15507008 számú bankszámlája terhére a pénzforgalom lebonyolításáról szóló mindenkori hatályos jogszabályok, jelenleg a 2009. évi LXXXV. törvény, valamint a 18/2009. (VIII. 6.) MNB rendelet értelmében előnyösen rangsorolt fizetéseket követően, de minden más megbízást megelőzően beszedési megbízással érvényesítse.”

4.) Felek az 1. pontban hivatkozott Kölcsön szerződés 3. pontját az alábbi új c.) ponttal egészítik ki:

„c.) az Ügyfélnek a Bankkal szemben a mai napon fennálló tartozása, azaz **350.000.000,- Ft (azaz háromszázötvenmillió forint)** tőke és járulékai erejéig az Ügyfél tulajdonában lévő, a Budapesti 2. sz. Körzeti Földhivatal által nyilvántartott **Budapest VII. kerületi 34475 helyrajzi számú** ingatlanon, ezen közjegyzői okiratba foglaltjelzálogszerződésben részletezett feltételekkel (**jelzálogalapítás)**.”

5.) Felek az 1. pontban hivatkozott Kölcsön szerződés 4.1 i. pontját az alábbiakra módosítják:

„i.) a biztosítékot képező ingatlanra összkockázati vagyonbiztosítást kötni, a vagyonbiztosítást a Bankra engedményezni a biztosítás teljes összegének erejéig. A biztosítási szerződést az ingatlan bérlője is megkötheti, az Ügyfelet biztosítottként megjelölve a biztosítási szerződésben. Az ingatlanra kötött biztosítási összegnek el kell érnie 298.000.000,- Ft-ot azaz kettőszázkilencvennyolcmillió forintot. Az Ügyfél a biztosítási kötvény másolatát és a Bank engedményesi/kedvezményezetti jelölését tartalmazó, biztosító által kiállított nyilatkozatot köteles a Bank részére haladéktalanul átadni. A biztosítást a kölcsön és járulékai maradéktalan visszafizetéséig fenn kell tartani, valamint a biztosítás díjfizetésének megtörténtét igazoló bankszámlakivonatot illetve banki igazolást az esedékességet követően haladéktalanul a Banknak benyújtani.”

6.) Felek az 1. pontban hivatkozott Kölcsön szerződés 4.1 pontját az alábbi új k.) és l.) ponttal egészítik ki:

„k.) saját költségén a biztosítékként felajánlott ingatlanokat a Bank szakértői listáján szereplő értékbecslővel évente felülvizsgáltatni és az értékbecslést a Bankhoz benyújtani minden év május 31-ig.

l.) az ingatlan jelzálogjog(ok) érvényesítése esetén, a az Önkormányzat megtesz minden szükséges és jogszerű intézkedést annak érdekében, hogy az ingatlant üres állapotban az MFB rendelkezésére bocsássa.”

7.) Felek az 1. pontban hivatkozott Kölcsönszerződés 5.1 pontját az alábbi új bekezdéssel egészítik ki:

„Ügyfél a jelen szerződés aláírásával hitelintézetekről és a pénzügyi vállalkozásokról szóló 1996. évi CXII. törvény 51. § (1) bekezdésének a) pontja értelmében hozzájárul ahhoz, hogy a finanszírozó hitelintézet az adósról minden rendelkezésre álló, banktitkot képező tényt, információt, megoldást vagy adatot korlátozás mentesen a Magyar Fejlesztési Bank Részvénytársaságról szóló 2001. évi XX. törvény mellékletében mindenkor felsorolt társaságok, a 2001. évi XX. törvényben meghatározott feladatok ellátása érdekében alapított gazdasági társaságok, az MFB Zrt. tulajdonosi joggyakorlásával érintett társaságok, továbbá mindezen társaságok jogutódai (a továbbiakban ezen társaságok együttesen: MFB Csoport), továbbá a Bank részére forrást biztosító nemzetközi fejlesztési intézmények, például a CEB, EIB tudomására hozza, és ezen adatokat, információkat, értesüléseket az MFB Csoport pénzügyi szolgáltatási, kiegészítő pénzügyi szolgáltatási vagy egyéb, az 1996. évi CXII. törvény alapján kockázatvállalásnak minősülő, illetőleg biztosítási szolgáltatási, befektetési szolgáltatási, vagy kiegészítő befektetési szolgáltatási tevékenysége kapcsán felhasználhassa, azzal a korlátozással, hogy ezen adatokat, információkat, értesüléseket – az alábbiak kivételével – nem hozhatja nyilvánosságra, és nem teheti az MFB Csoporton és a nemzetközi fejlesztési intézményeken kívüli személyek számára hozzáférhetővé. Az Ügyfél kijelenti, hogy az MFB Csoporthoz tartozó társaságok tételes felsorolását, a társaságok személyében bekövetkező változást a mindenkor hatályos jogszabályokban és a Bank honlapján ([www.mfb.hu](http://www.mfb.hu)) figyelemmel kíséri. Az adatok, információk felhasználási céljai a következők: MFB Csoport szintű ügyfél-adatbázis létrehozása, MFB Csoport szintű nagykockázat-vállalási korlát, valamint limit megállapítása és figyelése, az ügyfélre vonatkozó, újabb kockázat vállalása szempontjából releváns adat vagy tény megosztása, statisztikai célú elemzések készítése, a termékfejlesztési munka támogatása. Az Ügyfél kijelenti, hogy az adatátadásra vonatkozó felhatalmazása önkéntesen történt.

Az Ügyfél tudomásul veszi, hogy a Kölcsön forrását az MFB Zrt. részben vagy egészben nemzetközi fejlesztési intézmények, a CEB, az EIB által biztosított források felhasználásával nyújtja. Az Ügyfél a jelen szerződés aláírásával hozzájárul ahhoz, hogy a Bank, a Bank részére forrást biztosító nemzetközi fejlesztési intézmények, a CEB, az EIB, illetőleg ezek meghatalmazottjai, a beruházás megvalósítását a helyszínen is ellenőrizhessék, továbbá kötelezettséget vállal arra, hogy a Bank, valamint a Bank részére forrást biztosító nemzetközi fejlesztési intézmények részére átad minden általuk kért információt és dokumentumot.

Az Ügyfél képviselőire vonatkozó átadható személyes adatok felsorolása: az azonosító adatok körében: név, anyja neve, születési helye és ideje, lakcíme, személyi igazolvány száma, a személyazonosság igazolására alkalmas igazolvány száma; , a tervezett vagy megvalósult ügylettel, létrejött kockázatvállalási szerződéssel összefüggő adatok körében: szerződés kelte, kockázatvállalás összege, végső lejárata, biztosítékok értéke és érvényesíthetősége, a minősítés, a minősítés változása, lejárt tartozás, felmondás, végrehajtási eljárás veszélye, ezek bármelyikének megindulása, adatszolgáltatás nem teljesítése, visszaélés, egyéb szerződésszegés, az ügyfelet közvetlenül és jelentősen érintő jogszabályi és gazdálkodási környezet megváltozása, jelentős változás az ügyfél vevői vagy szállítói kapcsolataiban, egyéb, az ügyfél gazdálkodását jelentősen befolyásoló esemény bekövetkezte. Az Ügyfél tudomásul veszi, hogy az átadott személyes adatnak minősülő adatait az MFB Csoport és az adatszolgáltató az üzleti kapcsolat megszűnésétől számított 10 (tíz) évig kezelhetik. Kijelenti, hogy a személyes adatnak minősülő adatok átadására, kezelésére adott felhatalmazása önkéntesen történt, és tudomással bír arról, hogy az erre vonatkozó hozzájárulás bármikor visszavonható.”

8.) Felek az 1. pontban hivatkozott Kölcsön szerződés 5.7. pontjának második bekezdését az alábbiakra módosítják:

„Jelen szerződésben nem szabályozott kérdésekben a jogszabályokban, különösen a Ptk. 522.-525. szakaszaiban, a pénzforgalomról és bankhitelről szóló rendelkezésekben, valamint a Bank mindenkori általános szerződési feltételeiben: Általános Üzletszabályzatában, Kondíciós listájában és az ezeket módosító hirdetményekben foglaltak az irányadók. Adós kijelenti, hogy a Bank Általános Üzletszabályzatát és Kondíciós listáját megismerte, megértette és jelen szerződés aláírásával a Bank mindenkori Általános Üzletszabályzatát és Kondíciós listáját magára nézve kötelezőnek ismeri el.”

9.) A Kölcsönszerződés jelen szerződésmódosítással nem érintett feltételei változatlan tartalommal hatályban maradnak.

II. JELZÁLOGSZERZŐDÉS

amely létrejött egyrészről a **MFB Magyar Fejlesztési Bank Zártkörűen Működő Részvénytársaság** (1051 Budapest, Nádor u. 31., cg.: 01-10-041712, adószám: 10644371-2-44, KSH-szám: 10644371-6512-114-01) zálogjogosult (továbbiakban: **Bank**),

másrészről **Budapest Főváros VII. Kerület Erzsébetváros Önkormányzata (**székhelye: 1073 Budapest, Erzsébet krt. 6., adószáma: 15735708-1-42, önkormányzati törzsszám: 735704, pénzforgalmi számla: OTP 11784009-15507008) mint Zálogkötelezett (a továbbiakban: **Zálogkötelezett**) - együttesen: Felek - között alulírott napon az alábbi feltételek mellett:

1.) Felek rögzítik, hogy egymással 2004. március 31-én dr. Kádár Zsuzsanna közjegyző előtt 307/2004. ügyszámú közjegyzői okiratba foglalva éven túli rulírozó forgóeszköz kölcsönszerződés (a továbbiakban: Kölcsönszerződés) közjegyző előtt 557/2007. ügyszámú közjegyzői okiratban módosítottak. A Kölcsönszerződés alapján a Zálogkötelezettet a Bankkal szemben a mai napon fennálló tartozása alapján 350.000.000,- Ft (azaz háromszázötvenmillió forint) tőke és járulékai összegű tartozás fogja terhelni.

A Zálogkötelezett a tartozást elismeri.

2.) Felek ezennel **első zálogjogi ranghelyen** 350.000.000,- Ft (azaz háromszázötvenmillió forint) **tőkeösszeg és járulékai erejéig jelzálogjogot** alapítanak a Zálogkötelezettnek a Bankkal szemben a Kölcsönszerződés alapján keletkező valamennyi tartozása megfizetésének biztosítására a Zálogkötelezett kizárólagos tulajdonában lévő, a Budapesti 2. sz. Körzeti Földhivatal által nyilvántartott **Budapest 34475 helyrajzi számú** ingatlanon /a továbbiakban: Ingatlan vagy zálogtárgy/.

3.) A Zálogkötelezett a jelen szerződés aláírásával *feltétlen és visszavonhatatlan* hozzájárulását adja ahhoz, hogy az Ingatlanra a Bank javára a 2.) pontban alapított jelzálogjog a földhivatali nyilvántartásba bejegyzésre kerüljön. A jelzálogjog ingatlan-nyilvántartásba történő bejegyeztetése érdekében a Zálogkötelezett jár el.

4.) A Zálogkötelezett szavatosságot vállal az Ingatlan igény-, per-, és tehermentességéért és nyilatkozza, hogy a zálogtárgy egyéb jogügylet biztosítékaként semmilyen formában nincsen lekötve. Zálogkötelezett kijelenti továbbá, hogy az Ingatlan nem tartozik az önkormányzati törzsvagyonba; kötelezettséget vállal arra, hogy a kölcsönszerződésből fakadó kötelezettségek maradéktalan teljesítéséig a jövőben sem hoz olyan rendelkezést, amely alapján a zálogtárgy az önkormányzati törzsvagyonba tartozna.

A Zálogkötelezett visszavonhatatlanul kötelezettséget vállal arra, hogy az Ingatlant a Bank előzetes írásbeli hozzájárulása nélkül a jelen szerződés érvényességi ideje alatt nem idegeníti el és nem terheli meg, továbbá semmilyen olyan egyéb jogviszonyt nem létesít, amely a Bank kielégítési jogát sérti vagy veszélyezteti.

A Felek rögzítik, hogy a Zálogkötelezett a jelen zálogszerződés aláírása időpontjában a Zálogtárgyat bérbeadás útján hasznosítja. Zálogkötelezett a bérleti jogviszonyok tartalmáról Zálogjogosultat tájékoztatta.

5.) A Zálogkötelezett köteles:

a. az Ingatlant rendeltetésszerűen használni, az Ingatlan épségét megőrizni, valamint minden módon gondoskodni arról, hogy az károsodást ne szenvedjen,

b. biztosítani és tűrni, hogy a Bank a biztosíték meglétét, rendeltetésszerű használatát ellenőrizze,

c. a Bankot tájékoztatni, ha az Ingatlan értékében és/vagy értékesíthetőségében változás következett be,

d. az Ingatlanra vonatkozó jelzálogjogot az ingatlanairól vezetett saját nyilvántartásában is feltüntetni.

e. haladéktalanul írásban bejelenteni a Banknak, ha ellene végrehajtási, vagy adósságrendezési eljárás indul, továbbá gazdálkodásában (vagyoni helyzetében, likviditásában, adósságai mértékében és lejáratában stb.), vagy szervezetében bekövetkezett minden olyan változást, ami a szerződésben foglaltak teljesítését érinti.

f. a Kölcsönszerződés 4.1 i. pont szerinti biztosítást megkötni és fenntartani az ott írt rendelkezések szerint.

g. a jelzálogjog érvényesítése esetén, az Önkormányzat megtesz minden szükséges és jogszerű intézkedést annak érdekében, hogy az ingatlant üres állapotban az MFB rendelkezésére bocsássa

Az Ingatlannak a Bank kielégítése elől történő elvonása büntetőjogi felelősségre vonást eredményez.

6.) A Bank zálogjoga fennállása alatt jogosult az Ingatlan állapotát ellenőrizni. A Bank ezen ellenőrző feladatok elvégzésével szakértő szervezetet vagy személyt is jogosult megbízni.

A Bank köteles az eljárása során tudomására jutott minden banktitoknak és/vagy üzleti titoknak minősülő adatot, információt a Bankra kötelező jogszabályokban foglaltaknak megfelelően banktitokként megőrizni és felel a megbízott személy ilyen adatokra, információkra vonatkozó titoktartásáért is.

7.) A Zálogkötelezett a törvényi kötelezettségének megfelelően vállalja, hogy amennyiben az Ingatlan állagának romlása a Bank követelésének kielégítését veszélyezteti, akkor a Bank írásbeli felszólítására az Ingatlan állagát helyreállítja.

A Zálogkötelezett tudomásul veszi, hogy amennyiben az Ingatlan értéke állagának romlása miatt a szerződéskötéskor figyelembe vett értékhez képest jelentősen csökken, vagy értékesíthetőségében jelentős változás következik be és ily módon a Bank követelésének kielégítését veszélyezteti, úgy a Bank írásbeli felhívására köteles a tartozás fennállása alatt a fedezetet kiegészíteni, vagy más a Bank által megfelelőnek minősített fedezetet nyújtani.

A Zálogkötelezett tudomásul veszi, hogy amennyiben jelen pont szerinti kötelezettségeinek a Bank felhívására a megadott határidőn belül nem tesz eleget, a Bank az Ingatlanra érvényesítheti kielégítési jogát, függetlenül attól, hogy követelése lejárt-e.

8.) A jelzálog bejegyzésével és törlésével, a közjegyzői okiratba foglalással, valamint a zálogjog érvényesítésével kapcsolatos költségek a Zálogkötelezettet terhelik.

9.) A Zálogkötelezett tudomásul veszi, hogy a Bank jogosult a Zálogkötelezett e szerződésben meghatározott bármely kötelezettségének megszegése, valamint az Ingatlan értékével kapcsolatos valótlan adatszolgáltatása esetén a Kölcsönszerződést azonnali hatállyal felmondani.

10.) Felek megállapodnak abban, hogy amennyiben a Bank kielégítési joga bármely okból megnyílik, úgy a Bank a zálogtárgyat bírósági végrehajtás mellőzésével maga is értékesítheti, vagy záloghitel nyújtásával illetve árverés szervezésével üzletszerűen vagy hivatalból foglalkozó személynek megbízást adhat annak értékesítésére.

A Bank és a Zálogkötelezett a Ptk. 257. § (2) bekezdésében foglalt felhatalmazás alapján megállapodnak abban, hogy amennyiben a Bank kielégítési joga bármely okból megnyílik, a kielégítési jog megnyíltának napjától, mint kezdő időponttól számított 365 azaz háromszázhatvanöt napon belül a 2.) pontban megjelölt ingatlant a forgalmi értéke megállapítására adott, Bank által elfogadott ingatlan értékbecslő értékbecslésében feltüntetett érték legalább 70,00%-án, azaz hetven százalékán, mint legkisebb eladási áron a Bank bírósági végrehajtás mellőzésével maga is értékesítheti, vagy záloghitel nyújtásával, illetve árverés szervezésével üzletszerűen vagy hivatalból foglalkozó személynek megbízást adhat annak/azok értékesítésére.

A zálogtárgy értékesítéséből származó bevételnek a Bank követelését, annak járulékait, valamint az értékesítéssel kapcsolatos költségeket meghaladó részét a Bank az elszámolás során köteles kiadni a Zálogkötelezettnek.

11.) A Zálogkötelezett visszavonhatatlanul kötelezi magát, hogy a Bank kielégítési jogának megnyíltakor tett írásbeli felszólításban meghatározott határidőn belül az Ingatlant kiürítve, rendeltetésszerű használtra alkalmas állapotban a Bank rendelkezésére bocsátja.

12.) A Bank jelzálogjoga megszűnik, amennyiben a Kölcsönszerződés alapján keletkező valamennyi tartozás maradéktalanul kiegyenlítésre kerül. Követelése megszűnése esetén a Bank a Zálogkötelezett kérésére a jelzálogjog ingatlan-nyilvántartásból történő töröltetése érdekében a szükséges nyilatkozatot kiadja.

13.) A jelen szerződésben nem szabályozott kérdésekben a Bank Üzletszabályzatában foglaltak, valamint a Polgári Törvénykönyv és más jogszabályoknak a jelzálogjogra vonatkozó rendelkezései az irányadók. Zálogkötelezett kijelenti, hogy a Bank Üzletszabályzatát megismerte, megértette és jelen szerződés aláírásával azt magára nézve kötelezőnek ismeri el.

Budapest, 2012. (Kettőezer-tizenkettedik) évi november hó ... (…………..dik) napján.

MFB Magyar Fejlesztési Bank

Zártkörűen Működő Részvénytársaság

Kölcsönnyújtó és Zálogjogosult

Budapest Főváros VII. Kerület Erzsébetváros Önkormányzata

Adós és Zálogkötelezett