**Háttéranyag a Bischitz Johanna Integrált Humán Szolgáltató Központ 2013. évi szervezeti-szakmai átalakításához**

A Bischitz Johanna Integrált Humán Szolgáltató Központot (továbbiakban: Humán Szolgáltató) Erzsébetváros önkormányzatának képviselő testülete hozta létre 2012. tavaszán, a kerületi szociális-, gyermekjóléti- és egészségügyi szolgáltatók integrációjával. A Humán Szolgáltató feladatköre 2012. szeptemberében bővült a nevelési-oktatási intézmények gazdálkodási és munkaügyi feladatainak átvételével, majd 2013. januárjában újabb bővülésre kerül sor, a nevelési és oktatás intézmények technikai munkatársainak és feladatainak átvételével. Az alapfeladatokon túl a Humán Szolgáltató további, szakmai profiljába illeszkedő tevékenységeket is (pl.: karitatív iroda üzemeltetése, önszerveződő körök támogatása stb.) ellát.

A 2012. évben az intézmény több szakmai és szervezeti átalakuláson is keresztül ment, melyek főbb célja a szolgáltatások szükség szerinti bővítése, a szakmai feladatellátás színvonalának növelése, valamint a költségek optimalizálása volt.

Az integráció óta eltelt bő tíz hónap során elegendő tapasztalat gyűlt össze ahhoz, hogy több tekintetben is felelősséggel áttekinthető legyen az, hogy mely ellátási formák milyen változtatásokat követően tudnának a mainál is költséghatékonyabban működni, a magas szolgáltatási minőség megtartása mellett.

Az egyes szakmai és a működtetéshez szükséges szakterületeket egyesével áttekintve kialakult az a kép, melyből egyértelműen látszik, hogy a szerteágazó feladatokból melyek ellátása kötelező (jogszabályi előíráson alapuló); önként vállalt, de a magas szintű feladatellátáshoz szükséges; hogy milyen humán-erőforrás igénye van mindezen feladatoknak, valamint hogy milyen normatív és intézményi bevételek és kiadások jellemzik az intézmény gazdálkodását. Tekintettel arra, hogy az intézmény ellátotti köre főként a társadalom segítségre, támogatásra szoruló csoportjaiból, tagjaiból kerül ki, így soha nem feledkezhetünk meg arról, hogy a racionalizálás, költséghatékonyság nem vezethet olyan eredményre, melynek következtében klienseink kiszorulnak az ellátórendszerből.

A fenti ismeretek birtokában megállapítható, hogy a valamennyi szakmai és költségvetési szempont szem előtt tartása mellett a Humán Szolgáltató közalkalmazotti státuszainak száma legalább 22 státusszal csökkenthető.

A csökkentésre fenntartói döntés alapján, három ütemben kerül sor (a dátumok minden esetben a felmentések közlésének időpontját jelzik, tehát a státuszok számának tényleges csökkenése későbbi időpontra esik):

* 2013. február 1. – 11 státusz
* 2013. április 2. – 11 státusz
* 2013. június 3. – az érintett státuszok számának meghatározására az oktatási-nevelési intézmények technikai feladatinak áttekintése után, a feladatellátás biztonságának megőrzésére is tekintettel, 2013 májusában kerülhet sor, tekintettel arra, hogy jelenleg a Humán Szolgáltató számára ez a személyi állomány és feladatellátás új tevékenységi kört jelent.