**536/2012. (IX.20.) számú határozat:**

**- Erzsébetvárosi Közbiztonsági Polgárőr Egyesület támogatása -**

*(10 igen, 0 nem, 5 tartózkodás)*

**1.**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy Budapest Főváros VII. kerület Erzsébetváros Önkormányzata Erzsébetváros közbiztonságának folyamatos javítása, a kerület lakossága szubjektív biztonságérzetének növelése céljából támogatási szerződést köt az Erzsébetvárosi Közbiztonsági Polgárőr Egyesülettel /Nyilvántartási száma: 14862/, a Polgárőr Egyesület tevékenysége megkezdéséhez szükséges helyiség, tárgyi eszközök, illetve a folyamatos működésének biztosítása érdekében az alábbi lényeges tartalommal:

a) Erzsébetváros Önkormányzata rendeltetésszerű használatra alkalmas, felújított állapotban, határozatlan időtartamra a Polgárőr Egyesület részére használatába adja az Erzsébetváros Önkormányzata tulajdonát képező, 33256/0/A/4 helyrajzi számú, természetben a Bp. Főv. VII. ker. Marek József u. 31. magasföldszintjén található, az ingatlan-nyilvántartás adatai szerint 134 m2 alapterületű, *„iroda”* megnevezésű nem lakás céljára szolgáló helyiséget – a továbbiakban: Helyiség -.

A Helyiség rendeltetésszerű alkalmas állapotának kialakítása során az Önkormányzat gondoskodik a helyiség lomtalanításáról, a vizesblokk felújításáról, tisztasági festéséről és az egyéb esetlegesen még szükséges munkálatokról.

Az Önkormányzat által elvégzendő munkálatok összköltsége nem haladhatja meg a bruttó 1.100.000 Ft.-ot, azaz a bruttó egymillió egyszázezer forintot.

b) A Helyiség rendeltetésszerű használatra alkalmas állapotban a Polgárőr Egyesület részére történő átadása időpontjától - a használat megszűnése esetén - a helyiségnek az Önkormányzat részére történő birtokba adásáig, a Polgárőr Egyesület köteles a helyiség használatáért használati díjat fizetni az Önkormányzat számára.

A használati díj mértéke megegyezik a helyiség után fizetendő közös költség összegével.

Köteles továbbá viselni a helyiség használatával összefüggő közüzemi és rezsi költségeket, valamint köteles gondoskodni a helyiségnek a jó gazda módjára történő karbantartásáról.

A közüzemi költség fizetésére vonatkozó kötelezettségének teljesítése érdekében a Polgárőr Egyesület köteles közüzemi mérőórákat a Polgárőr Egyesület nevére haladéktalanul átíratni.

c) Az Önkormányzat a tulajdonát képező, használaton kívüli bútoroknak és számítástechnikai eszközöknek - 2 komplett konfiguráció nyomtatóval – a Polgárőr Egyesület használatába adásával támogatja a Marek J. u. 31. mfszt. 3. szám alatti Helyiség bebútorozását és a Polgárőr Egyesület tevékenysége ellátásához minimálisan szükséges számítástechnikai eszközöket.

d) Az Önkormányzat beszerez és üzemeltetésre átad a Polgárőr Egyesületnek a feladat ellátásához szükséges 1 db gépkocsit. A gépkocsi beszerzési értéke legfeljebb bruttó 1.600.000 Ft.

e) Az Önkormányzat továbbá összesen bruttó 2.300.000 Ft., azaz bruttó kettőmillió háromszázezer Forint támogatást nyújt a Polgárőr Egyesület számára a tevékenységének megkezdése érdekében. A támogatást az alábbi célokra nyújtja az Önkormányzat:

- rádió adó-vevők beszerzése: legfeljebb bruttó 100.000 Ft., azaz bruttó százezer forint összegben;

- egyéb felszerelés beszerzése: legfeljebb bruttó 1.550.000 Ft., azaz bruttó egymillió ötszázezer forint összegben;

- a gépkocsi üzembe helyezésének költségei /figyelmeztető jelzés beszerzése, felszerelése, stb./: legfeljebb bruttó 200.000 Ft., azaz bruttó kétszázezer forint.

f) Az Önkormányzat a helyiség fenntartásának, karbantartásának és gépkocsi üzemben tartásának biztosítása érdekében havonta támogatást nyújt a Polgárőr Egyesület részére addig az időpontig, ameddig a Polgárőr Egyesület ezeket a költségeket, vagy a költségek egy részét nem tudja más forrásból származó bevételből megfizetni. Ha a költségeket csak részben tudja a Polgárőr Egyesület más forrásból származó bevételből fedezni, akkor a támogatás mértéke a más forrásból származó bevétel ősszegével csökken.

A támogatás mértéke megegyezik a Polgárőr Egyesületet a helyiség használatával összefüggésben mindenkor terhelő használati díj és rezsi költség, valamint a folyamatos működés biztosításához szükséges, a Polgárőr Egyesület által üzemeltetett gépkocsi üzemeltetetési /benzin, szervízelés és javíttatás/ költségei mértékével.

A Polgárőr Egyesület működési célú, havi rendszeres támogatásának összege (amennyiben nem rendelkezik egyéb bevétellel) 2012. évben nem haladhatja meg havonta a nettó 150.000 Ft.-ot, azaz nettó százötvenezer forintot. A támogatás maximális havi nettó összege 2012. évet követően minden évben havi 10 %-al emelkedik.

A havi támogatás maximális összegét – 2012. évben nettó 150.000 Ft.-ot, azaz nettó százötvenezer forintot - havonta előre utalja át az Önkormányzat a Polgárőr Egyesület számlájára. A Polgárőr egyesület köteles a minden tárgyhónapot követő hónap 10. napjáig a mindenkori számviteli szabályoknak megfelelő módon igazolni a támogatás felhasználásának módját és mértékét. Ha az előre átutalt havi támogatások összege a tárgyévben nem került teljes egészében felhasználásra, a Polgárőr Egyesület köteles legkésőbb tárgyévet követő január hónap 10. napjáig a tárgyévben az Önkormányzat által a Polgárőr Egyesület részére átutalt és a Polgárőr Egyesület által ténylegesen felhasznált támogatás összegének különbözetét az Önkormányzat számára visszautalni.

A Polgárőr Egyesület köteles haladéktalanul tájékoztatni az Önkormányzatot, amennyiben a fenti költségek, vagy a költségek egy részének a megfizetésére más forrásból származó bevételéből lehetősége nyílik.

g) A támogatási szerződés a Támogatásokat Vizsgáló Iroda hozzájárulását követően köthető meg.

**Felelős:** Vattamány Zsolt polgármester

**Határidő:** azonnal

**2.**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a határozat 1. pontjában foglaltak költségek pénzügyi fedezete Budapest Főváros VII. kerület Erzsébetváros Önkormányzatának 2012. évi Költségvetésben szereplő „7201. Központilag kezelt ágazati feladatok” címen lévő rendkívüli önkormányzati kiadások sor terhére kerüljön biztosításra, bruttó 5.000.000 Ft összegben, ebből a támogatás bruttó 2.300.000.-Ft.

A Képviselő-testület felkéri a Polgármester, hogy gondoskodjék az Önkormányzat 2012. évi költségvetésének szükséges módosításáról.

**Felelős:** Vattamány Zsolt polgármester

**Határidő:** azonnal

***A határozat végrehajtásáért felelős:*** *dr. Máté Katalin a Városgazdálkodási Iroda vezetője*

*Fitosné Z. Zsuzsanna a Pénzügyi Iroda vezetője*