TELEPÜLÉSRENDEZÉSI SZERZŐDÉS

amely létrejött *egyrészről*

**Budapest FŐVÁROS VII. KERÜLET Erzsébetváros ÖnkormányzatA**székhely: 1072 Budapest, Erzsébet körút 6.

képviselő: Vattamány Zsolt polgármester

mint Megrendelő**,** (a továbbiakban „**Megrendelő**”)

*másrészről* az

**országos bírósági hivatal**

székhely: 1055 Budapest, Szalay utca 16.

adószám: 15795960-2-41

törzskönyvi azonosító: 795966

képviselő: dr. Handó Tünde elnök

mint Költségviselő**,** (a továbbiakban „**Költségviselő**”)

*harmadrészről* a

**Mű-Hely Tervező és Tanácsadó Zrt.**

címe: 1065 Budapest, Bajcsy-Zsilinszky út 31.

bankszámlaszáma: Raiffeisen Bank Zrt. 12001008-00196195-00100002

adószáma: 12293995-2-42

cégjegyzékszáma: Cg. 01-10-043559

képviseli: dr. Nagy Béla vezérigazgató

mint Tervező, (a továbbiakban “**Tervező**”),

Megrendelő, Költségviselő és Tervező együtt **Felek** között, az alulírott helyen és időpontokban a következő feltételekkel.

**Preambulum:**

Felek rögzítik, hogy **Kormány a 1328/2012. (IX.7.) Kormány határozatával a 1071 Budapest, Városligeti fasor 9-13. szám alatt található 33505 hrsz-ú,** **ingatlant az Országos Bírósági Hivatal, jelen szerződés Költségviselőjének vagyonkezelésébe adta**.

Fentiekben megnevezett ingatlan jelenleg Budapest, VII. kerület Erzsébetváros Kerületi Városrendezési és Építési Szabályzatáról előírása **alapján K-EÜ-VII. jelű** (különleges, jelentős egészségügyi létesítmény) **építési övezetbe** tartozik.

Felek a jelen szerződést Költségviselő azon ügyleti céljára tekintettel kötik meg, hogy a fenti telkeken Költségviselő a meglévő épületek felhasználásával illetve azok részbeni elbontásával és helyettük újak építésével az igazságszolgáltatás meghatározott szervezetei által használni kívánt épületeket alakítson ki a meglévő épületek felhasználásával és az ingatlan jelenleg K-EÜ-VII/3 jelű **építési övezetének az elérendő célnak megfelelő besorolású építési övezetre történő módosítása** megtörténhessen.

Jelen Szerződés célja a fenti ügyleti cél elérése érdekében történő együttműködés szabályozása.

**1. A szerződés tárgya**

1.1 Megrendelő megrendeli, Tervező elvállalja a **Budapest VII., Erzsébetváros, Városligeti fasor – Bajza utca – Damjanich utca – Rottenbiller utca – Lövölde tér** által határoltterületre vonatkozó településrendezési eszközök módosításához szükséges teljeskörű tervezői feladatok ellátását, így különösen

* a Szerződés **1. sz. melléklete** szerinti tartalommal és ütemezéssel a szükséges KSZT, KVSZ és FSZKT módosítási hatástanulmányok, az egyéb szükséges dokumentációk elkészítését, beleértve valamennyi, az elfogadáshoz szükséges szakági munkarész elkészítését is;
* az eljárásban részt vevő hatóságokkal, érintettekkel, stb. való egyeztetések megszervezését, azok – Megrendelővel és Költségviselővel együttműködésben való - lefolytatását is;
* a hatóságok által folytatott egyeztetésekben való részvételt, e körben Megrendelő és Költségviselő folyamatos tájékoztatását, illetve ha tőlük adatszolgáltatásra, állásfoglalásra vagy egyéb döntésre van szükség, úgy erre vonatkozó javaslat előkészítését és döntésre alkalmas időben való előterjesztését

1.2 A dokumentációt, tervet a vonatkozó jogszabályok alapján kell elkészíteni, az Étv., az OTÉK, a FSZKT, a BVKSZ, valamint a szakági jogszabályok előírásainak figyelembevételével.

1.3 Tervező a részletes városrendezési és építészeti program (melyet Felek jelen Szerződés [] mellékleteként csatolnak Tervező adatszolgáltatása alapján) alapul vételével javaslatokat dolgoz ki a szabályozási paraméterekre vonatkozóan. A Tervező az előkészített javaslatokat Megrendelő és Költségviselő képviselőjével egyezteti, és az elfogadott javaslat alapján készíti el a részletes dokumentációt a KSZT, a KVSZ és az FSZKT módosítási hatástanulmány jogszabályban előírt tartalmának keretei között, a szükséges részletezettséggel.

1.4 Költségviselő az alábbi adatokat bocsátja a Tervező rendelkezésére

* 1. ingatlan-nyilvántartási alaptérkép (digitális, szerkeszthető DAT) beszerzése - a jelen Szerződés megkötését követő 5 munkanapon belül
  2. geodéziai felmérés M=1:1000 ma részletességgel, magassági adatokkal - a jelen Szerződés megkötését követő 30 munkanapon belül
  3. Tulajdoni adatok (tulajdoni lapok másolatai vagy tulajdoni adatok minden telekre) - a jelen Szerződés megkötését követő 5 munkanapon belül
  4. részletes építészeti tervezési program - jelen Szerződés aláírását követő 5 munkanapon belül Tervező megadja a tervezői program tartalmi elemeire vonatkozó elvárásokat; a tervezői programot Költségviselő a fenti elvárások Megrendelő és Költségviselő által történt jóváhagyását követő 60 napon belül készíti el és adja át Tervező részére
  5. A meglévő épületállomány jelenleg is létező felmérési tervei, az adataihoz történő hozzáférés
  6. Az illetékes hatóságok által, vagy a funkciótól függően előírt hatástanulmányok, állapotfelmérő vizsgálatok (együtt: vizsgálatok) körében:
     1. jelen Szerződés aláírását követő 5 munkanapon belül Tervező tájékoztatja Megrendelőt és Költségviselőt, hogy – előzetes konzultációk alapján –milyen vizsgálatokra van szükség;
     2. a Tervező javaslata szerint szükséges, vagy később felmerülő vizsgálatok időzítésére vonatkozóan Felek egyeztetnek
  7. Tervező jelen Szerződés aláírását követő 10 munkanapon belül konzultál a közműszolgáltatókkal (ideértve a közút fenntartásával, fejlesztésével kapcsolatos hatáskörrel bíró szervezeteket is), ennek alapján megjelöli az e körben szükséges Megrendelői adatszolgáltatás tartalmát, és javaslatot tesz az esetleg szükséges vizsgálatok körére és időzítésére vonatkozóan Szolgáltatás határideje: az 1. sz. melléklet szerint.

**2. Tervezői díj**

2.1 A Tervezőt az 1. pont szerinti tevékenységéért a 1. számú melléklet szerinti ütemezésben az alábbi tervezői díj illeti meg:

2.2 Tervezőt az 1. pontban vállalt tevékenységéért **7.850.000 Ft**  
ÁFA 27% **2.119.500 Ft**  
**Összesen: 9.969.500 Ft**azaz: *Kilencmillió-kilencszázhatvankilencezer-ötszáz forint* illeti meg.

2.3 Tervező kijelenti, hogy a Tervezői díj fix átalánydíj. Tervező a tervezői díjért teljes körűen vállalkozik a szerződéses kötelezettségek teljesítésére. A tervezői díj tartalmazza a tervdokumentáción alapuló szerzői jog és az adminisztratív munkák ellenértékét is.

2.4 A Tervező részszámla benyújtására is jogosult az 1. mellékletben rögzített módon és időben.

**3. Határidő**

3.1 A teljesítési (részteljesítési) határidőket az 1. számú melléklet (Pénzügyi és határidő ütemezés) tartalmazza. A határidők nem tartalmazzák az egyeztetések, jóváhagyások időigényét. A Tervező legfeljebb az 1. számú melléklet szerinti bontásban nyújthat be részszámlákat.

3.2 A (rész)teljesítés módja a munkarészek közvetlen (kézből-kézbe) átadásával az alábbi formátumok szerint:

1. az egyeztetésekhez szükséges számú, plusz Megrendelő számára [], Költségviselő számára 2 nyomtatott, továbbá
2. az egyeztetésekhez szükséges számú, plusz Megrendelő és Költségviselő számára 1-1 példányban digitális adathordozón,
   * 1. a szöveges részeket keresés funkciót lehetővé tevő pdf formátumban
     2. a rajzos munkarészeket vektorgrafikus megjelenítést tartalmazó, a tervezés során kidolgozott layer-szerkezetet megjelenítő pdf formátumban

3.3 Az átadás-átvételről Felek jegyzőkönyvet vesznek fel. A jegyzőkönyv Megrendelő, illetve Költségviselő részéről történő aláírása nem minősül teljesítés igazolásának. Megrendelő és Költségviselő köteles az átvett tervek minőségének és mennyiségének ellenőrzését az átvételtől számított 5 napon belül elvégezni és szerződésszerű teljesítés esetén Megrendelő a Tervező részére kiadja az adott munkarészhez kapcsolódó teljesítési igazolást. Megrendelő a teljesítési igazolás 1 példányát Költségviselő részére is megküldi. Az 5 nap elteltével a teljesítést elfogadottnak kell tekinteni. Megrendelő részéről a teljesítés igazolására Lantos Péter Főépítész jogosult. A Felek a szerződést akkor tekintik teljesítettnek, ha az ingatlan építési besorolásának módosítása megtörtént, mely a végszámla benyújtásának feltétele.

3.4 Tervező előteljesítésre jogosult.

3.5 A teljesítés helye: Megrendelő székhelye.

**4. Kijelentések, kellék,- és jogszavatosság**

4.1 A Tervező a jelen szerződés aláírásával kijelenti és jótáll azért, hogy rendelkezik az 1. pontban meghatározott tevékenység teljesítéséhez szükséges tervezői jogosultsággal, referenciával és érvényes tervezői felelősségbiztosítással. Tervező kötelezettséget vállal arra, hogy a tervezői felelősségbiztosítást a jelen szerződés időbeli hatálya alatt fenntartja.

4.2 A Tervező kötelezettséget vállal arra és szavatol azért, hogy a jelen szerződés szerinti minden kötelezettséget – ezen belül különösen az 1. pontban meghatározott tevékenységet – jelentős gyakorlattal rendelkező tervezőktől elvárható szakértelemmel és gondossággal, legjobb tudása szerint és a legnagyobb körültekintéssel, valamint a szerződés aláírásakor hatályos magyar jogszabályoknak, szakmai előírásoknak, valamint a jelen szerződésben meghatározott előírásoknak megfelelően teljesíti, arra figyelemmel, hogy a Szerződés eredményeképpen elkészített dokumentumok az átadáskor is megfelelnek a hatályos jogszabályoknak. Továbbá Tervező kötelezettséget vállal arra, hogy jelen szerződés teljesítése során a Megrendelő és Költségviselő szakmai és gazdaságossági szempontjainak messzemenő figyelembevétele mellett, a tudomására jutott megrendelői, illetve költségviselői érdekek érvényesítésével jár el, különös tekintettel azon körülményre, hogy a jogszabályi környezet változása a Költségviselő jelen Szerződésben megfogalmazott céljának elérését a nem megfelelő ütemezésben elkészített és átadott dokumentumok kedvezőtlenül befolyásolhatják.

4.3 A Tervező jótáll a jelen szerződésben foglalt kötelezettségeinek szerződésszerű teljesítéséért, továbbá az alkalmazott megoldások, eljárások alkalmasságáért és minőségéért, függetlenül attól, hogy azokat saját maga vagy alvállalkozója, esetleg egyéb, jogszerűen bevont harmadik személy alkalmazza.

4.4 A Tervező szavatol azért, hogy harmadik személynek nincs olyan joga, amely a tervek felhasználását akadályozza, vagy korlátozza.

4.5 Tervező vállalja, hogy a jelen szerződés teljesíthetőségét érdemben veszélyeztető, illetve a teljesítést konkrétan akadályozó körülmény(ek)ről a tudomásszerzést követően haladéktalanul, de legkésőbb 3 munkanapon belül írásban értesíti a Megrendelőt, illetve a Költségviselőt a jelen szerződés 11. pontjában nevesített kapcsolattartókon keresztül (akadályközlés).

4.6 A szerződés tárgya szerinti tevékenység, tervezési feladat módosítása kizárólag a szerződés módosításával történhet. Módosítást a Megrendelő és a Költségviselő kezdeményezhet oly módon, hogy előzetesen egyeztetnek a módosításról. Tervező a jelen szerződés 2.2 pontja szerinti tervezői díjon felül további díjigényt kizárólag a tervezési feladat módosítása esetén, a tervezési feladat módosítására irányuló szerződésmódosításban érvényesíthet.

**5. Szerzői jog**

5.1 Felek megállapodnak, hogy a Megrendelő, illetve Költségviselő a Ptk. 410. § (5) bekezdése folytán alkalmazandó 412. § (3) bekezdés a) pontja alapján a rendelkezési jogát kikötik, ezért a jelen szerződéssel kapcsolatban rendelkezésre bocsátott jogi oltalomban részesíthető bármely szellemi alkotás tekintetében azzal a továbbiakban szabadon rendelkeznek.

5.2 Tervező jelen szerződés aláírásával területi korlátozás nélkül, határozatlan időtartamra – azaz a művek/szellemi alkotások teljes védelmi idejére kizárólagos, harmadik személynek átengedhető felhasználási jogot enged a Megrendelőnek, illetve Költségviselőnek a jelen szerződés teljesítése során létrejött művek, mű részletek, szellemi alkotások tekintetében.

5.3 A Tervező kifejezetten kijelenti, hogy

a) a szerzői jogról szóló 1999. évi LXXVI. törvény (a továbbiakban: Szjt.) 9. § (6) bekezdése alapján Megrendelő, illetve Költségviselő a jelen szerződés teljesítése során keletkezett, szerzői jogi védelem alá eső valamennyi alkotással kapcsolatban határozatlan idejű, korlátlan és kizárólagos felhasználási jogot szerez valamennyi átruházható szerzői jog vonatkozásában, továbbá a szerző kifejezett engedélyt ad arra, hogy Megrendelő, illetve Költségviselő a mű(vek) felhasználására harmadik személynek további engedélyt adjon.

b) a felhasználási engedély kiterjed különösen

ba) a mű(vek) tetszőleges példányban, analóg vagy digitális adathordozón tetszőleges alkalommal történő többszörözésére, a többszörözött példányok terjesztésére, valamint az előzőekben felsorolt jogosítványokat is magában foglaló többszörözés jogának harmadik személy részére történő átengedésére; a terjesztési jog magában foglalja a többszörözött példányok bármely ismert módon történő nyilvánossághoz való közvetítésre való jogot is;

bb) az átdolgozás, illetve átdolgoztatás jogára, amely magában foglalja különösen a mű(vek) vagy azok részleté(i)nek bármilyen módosítását, megváltoztatását, át- illetve továbbtervezését, új dokumentációba való beépítését, beszerkesztését, betervezését.

5.4 Felek megállapodnak, hogy Tervező kizárólagos jogokra tekintettel fennálló felmondási jogának gyakorlását az Szjt. 51. § (4) bekezdése alapján a szerződés tárgyát képező településrendezési eszközök valamennyi hatóság általi jóváhagyását 5 éven belüli időtartamra kizárják.

5.5 Tervező csak a Megrendelő, illetve a Költségviselő előzetes írásbeli hozzájárulásával hozhatja nyilvánosságra a műv(ek)et, vagy azoknak bármely munkarészét, illetve adhat harmadik félnek nyilatkozatot a jelen szerződéssel meghatározott szolgáltatásáról, beleértve azt, hogy a szerződés sikeres teljesítését követően a Megrendelő, illetve a Költségviselő nevét, a teljesítés idejét és a feladat körülírását referenciái között nyilvánosságra hozhassa.

5.6 Felek kijelentik, hogy a szerzői jogok ellenértékét, beleértve a felhasználási jogok díját, valamint a jelen pontban tett nyilatkozatok ellenértékét is a jelen szerződés 2.3. pontjában foglaltaknak megfelelően a 2.2. pont szerinti tervezői díj tartalmazza.

**6. Alvállalkozók**

A Tervező a jelen szerződés 1. pontjában meghatározott tevékenységet saját maga által és/vagy alvállalkozó(k) bevonásával köteles teljesíteni. A Tervező alvállalkozó(k) bevonása esetén is teljes körűen és közvetlenül felelős a jelen szerződésben foglalt kötelezettségek teljesítéséért.

**7. Szerződést biztosító mellékkötelezettségek**

**I. Kötbér**

7.1. Felek megállapodnak, hogy Tervező szerződésszegő magatartása esetére az alábbi kötbéreket kötik ki. A kötbér összegének meghatározása során a vetítési alap nettóban, azaz ÁFA nélkül értendő.

7.2. A kötbér a Költségviselőnek akkor is jár, ha kára nem merült fel. A Költségviselő érvényesítheti a kötbér feletti kárának megtérítésére vonatkozó igényét és a szerződésszegésből eredő egyéb jogait is.

7.3. Felek megállapodnak, hogy az alábbiak szerint Költségviselőt megillető kötbérek összegét Költségviselő jogosult egyoldalú nyilatkozattal a számla összegébe beszámítani, és ez esetben Költségviselő csak a számla és a kötbér közötti különbözetet köteles megfizetni Tervező részére.

**a) Késedelmi kötbér**

Költségviselő késedelmi kötbérre jogosult, amennyiben

aa) a Tervező a jelen szerződésben meghatározott bármely kötelezettségét az ott megjelölt határidőhöz képest késedelmesen teljesíti. A kötbér mértéke naponta a késedelem minden megkezdett napja után a teljesítés napjáig az addig elvégzett munkarészekre eső tervezési díj összegének 0,25 %-a.

ab) a hatósági engedélyezési eljárás Tervezőnek felróható elhúzódása esetén a kötbér mértéke naponta a késedelem minden megkezdett napja után a teljesítés napjáig az addig elvégzett munkarészek tervezési díjának 0,25 %-a.

Az egyes késedelmes részteljesítések esetén számított késedelmi kötbér összege külön-külön azonban nem lehet több, mint az adott részteljesítés tervezői díjának 25%-a.

Tervezőt a kikötött késedelmi kötbér megfizetése nem mentesíti a teljesítés alól.

**b) Meghiúsulási kötbér**

Felek meghiúsulási kötbért kötnek ki arra az esetre, amennyiben Tervezőnek felróható okból a jelen szerződés teljesítése részben vagy egészben meghiúsul (ideértve azon eseteket, ha Tervező felróható magatartása miatt Megrendelő, illetve Költségviselő a jelen szerződéstől vagy annak valamely részétől jogszerűen eláll, vagy Tervező a teljesítést jogos ok nélkül megtagadja vagy amennyiben a jelen szerződés lehetetlenül).

A meghiúsulási kötbér mértéke a teljes tervezői díj 5 %-a, azaz 392.500,-Ft, azaz háromszázkilencvenkettőezer-ötszáz forint. A meghiúsulási kötbér esedékessége az a nap, amikor a jelen szerződés részben vagy egészben megszűnik, vagy Megrendelő, illetve Költségviselő a meghiúsulásról tudomást szerez.

Amennyiben a Tervező a szerződésszegés következményeinek elhárítása vagy enyhítése érdekében a szerződésszerű teljesítés akadályáról, illetve késedelme előrelátható idejéről elvárható időben nem tájékoztatja Megrendelőt, illetve Költségviselőt, a kötbér 10%-a akkor is jár a Költségviselőnek, ha a Tervező a felelősség alól magát egyébként kimenti.

**II. Jóteljesítési biztosíték**

7.1. Tervező a jelen szerződés 2.2. pontjában meghatározott teljes tervezői díj 5 %-ának megfelelő – 392.500,-Ft azaz háromszázkilencvenkettőezer-ötszáz forint – összegben, a szerződés teljesítésének hibás teljesítésével kapcsolatos megrendelői, illetve költségviselői igények biztosítékaként jóteljesítési biztosíték címén biztosítékot nyújt Költségviselő részére. A jóteljesítési biztosítékot Költségviselő azokban az esetekben veheti igénybe, amennyiben Tervező hibásan teljesít és Tervező a Megrendelő, illetve a Költségviselő felhívása ellenére a felhívásban megjelölt határidőn belül a hibát nem, vagy nem megfelelően javítja ki.

7.2. A Tervező hibásan teljesít, amennyiben az általa teljesített bármely tervezési szolgáltatás, jelen szerződésben meghatározott feladat a Tervezőnek felróható okból nem felel meg a jelen szerződés, valamint a Tervezési Program szerinti követelményeknek, a vonatkozó hatályos jogszabályi rendelkezéseknek, hatósági előírásoknak, a hatályos magyar szabványoknak, vagy egyéb, a jelen szerződés teljesítése során a részteljesítésekben meghatározott és a Megrendelő által elfogadott műszaki követelményeknek.

7.3. Költségviselő a jóteljesítési biztosítékot a végszámla összegéből a nettó összegre vetített 5%-ot (összesen a teljes tervezői díj 5%-át) levonás formájában jóteljesítési biztosítékként visszatartja.

7.4. A jóteljesítési biztosíték körében Felek a szerződés tárgyát képező településrendezési eszközök az arra hatáskörrel rendelkező hatóság általi teljes körű jóváhagyását követően számolnak le egymással.

**III. Jótállási kötelezettség**

7.1. Felek megállapodnak, hogy a Tervező a Ptk. 248. §-a szerint jótállást vállal a jelen szerződés hibátlan teljesítéséért. Tervezőt valamennyi tervezési dokumentáció Megrendelő, illetve Költségviselő részére jóváhagyásra való benyújtása napjától a (rész)számla kiállítását 36 hónappal követő napig terjedő időre jótállási kötelezettség terheli.

7.2. A Tervező a jótállási idő alatt a Megrendelő, illetve a Költségviselő által észlelt és részére írásban bejelentett hibák javítását köteles a bejelentést követően haladéktalanul, legkésőbb a bejelentés kézhezvételétől számított 5 napon belül megkezdeni, és a hibajavítást 15 napon belül befejezni. Amennyiben a jótállási kötelezettség teljesítése során valamely hatóság új vagy módosított engedélyének, vagy nyilatkozatának beszerzése válik szükségessé, Tervező köteles az erre irányuló eljárást a lehető legrövidebb időn belül lefolytatni, amely eljárás valamennyi költségét Tervező köteles viselni.

**8. Felek együttműködése**

Megrendelő, illetve Költségviselő jogosult a tervezési munkát figyelemmel kísérni, ellenőrizni. Kérésre a Tervező köteles – előzetes időpont-egyeztetés alapján – rendelkezésre állni, a menet közben elkészült tervrészleteket bemutatni, a Megrendelő, illetve Költségviselő észrevételeit a továbbtervezésnél figyelembe venni. A Tervező a továbbtervezés szempontjából lényeges kérdésekben köteles állásfoglalást kérni a Megrendelőtől, illetve Költségviselőtől, különös tekintettel azon kérdések eldöntésére, amelyek a Megrendelőre, illetve Költségviselőre bármilyen előre nem látható kötelezettséget, költséget vagy kockázatot róhatnak, vagy a kivitelezési költségek becsült szintjének jelentős emelkedését idézhetik elő. A Megrendelő, illetve Költségviselő jóváhagyásával készült megoldás megváltoztatására vonatkozó igényének következményeit a Megrendelőnek, illetve Költségviselőnek viselnie kell.

**9. Fizetési feltételek**

9.1 A Tervező a jelen szerződés 3.3 pontja szerinti teljesítési igazolás birtokában jogosult (rész)számla benyújtására a Költségviselő felé. A számlát a következő névre és címre kell kiállítani: Országos Bírósági Hivatal, 1055 Budapest, Szalay utca 16. A Költségviselő vállal kötelezettséget arra, hogy a jelen szerződés 2.2 pontjában meghatározott tervezői díjat – a szerződés vonatkozó rendelkezései teljesítése mellett – a Tervező részére kifizesse.

9.2 Költségviselő a Megrendelő által elfogadott teljesítés ellenértékét a hatályos jogszabályoknak megfelelően kiállított számla kézhezvételétől számított 15 napon belül köteles kiegyenlíteni a Tervező bankszámlájára történő átutalással.

9.3 A folyamatban lévő munkákat a Megrendelő, illetve a Költségviselő írásban adott rendelkezéssel leállíthatja. Az addig elvégzett munkát felmérve a Felek a tervezési munka készültségi fokát közösen határozzák meg. Tervező az erről felvett jegyzőkönyv alapján, az abban rögzítetteknek megfelelő számlát nyújt be a Költségviselőnek, melynek kifizetési feltételei megegyeznek a 9.1-9.2 pontban foglaltakkal.

**10. A szerződéstől való elállás**

**I. a Megrendelő, illetve a Költségviselő részéről**

10.1 A Megrendelő, illetve a Költségviselő a Tervezőhöz intézett írásbeli nyilatkozattal elállhat a jelen szerződéstől, ha

* + 1. a Tervező szerződéses kötelezettségeit súlyosan vagy ismételten megszegi;
    2. a Tervező a Megrendelő, illetve a Költségviselő által megadott határidőn belül nem tesz eleget a megrendelői, illetve a költségviselői felhívásnak, hogy szerződésszerű kötelezettségeinek feleljen meg;
    3. a Tervező hibásan teljesít (azaz valamely munkarészre vonatkozóan Tervező két megrendelői, költségviselői elutasítás után harmadik alkalommal is olyan tervet szolgáltat, amelyet a Megrendelő, illetve a Költségviselő nem fogad el);
    4. a Tervező kétszeri felszólítás ellenére nem teljesíti a Megrendelő, illetve a Költségviselő által adott utasításokat;
    5. a Tervező fizetésképtelenné válik, csőd-, felszámolási, végelszámolási eljárás indul vele szemben, felfüggeszti gazdasági tevékenységét, beszünteti kifizetéseit;
    6. jogerős elmarasztaló határozatot hoznak a Tervező, illetve az általa a szerződés teljesítésébe bevont bármely közreműködője szakmai tevékenységét érintő szabály vagy jogszabály megsértése, vagy bűncselekmény miatt;
    7. a Tervező nem biztosítja a jelen szerződés 4.1. pontjában előírt felelősségbiztosítást, vagy a biztosító tevékenységi engedélyét elveszítette vagy fizetésképtelenné vált és a Tervező haladéktalanul nem köt újabb felelősségbiztosítást;
    8. az adott kötelezettségre előírt teljesítési határidő előtt nyilvánvalóvá válik, hogy a Tervező a munkát csak számottevő (14 napot elérő) késéssel vagy – a fogyatékosság kiküszöbölésére tűzött közösen meghatározott határidő letelte ellenére is – hibásan tudja elvégezni;
    9. a Tervező valamely teljesítési határidő vonatkozásában 14 napot meghaladó késedelembe esik, valamint
    10. a jelen szerződésben vagy jogszabályban meghatározott egyéb esetekben.

10.2 Felek megállapodnak, hogy Megrendelő, illetve Költségviselő az elállási jogát az annak alapjául szolgáló körülmény bekövetkezésének napját követő naptól kezdődően jogosult gyakorolni a Tervezőhöz intézett egyoldalú írásbeli nyilatkozatával. A Megrendelő, illetve a Költségviselő által jogszerűen gyakorolt elállás az elállási nyilatkozat hatályosulása idején folyamatban lévő munkafázis megkezdésének időpontjára visszamenőleg szünteti meg a jelen szerződést.

10.3 A Megrendelő, illetve a Költségviselő jogosult a jelen szerződéstől elállni, amennyiben a jelen szerződés tárgyának alapját képező beruházás megvalósításához szükséges költségvetési fedezetet a központi költségvetés nem biztosítja, vagy az elvonásra kerül. Ebben az esetben az elállás időpontjáig történt szolgáltatásokkal Felek egymással elszámolnak.

10.4 A Tervező szerződésszerű vagy jogszerű megrendelői, költségviselői elállás esetén a kárának megtérítésére nem tarthat igényt.

**II. a Tervező részéről**

10.1 A Tervező a Megrendelő, illetve a Költségviselő részére küldött írásbeli nyilatkozattal elállhat a szerződéstől, ha a Költségviselő a Tervező írásbeli felszólítása ellenére nem fizeti meg a Megrendelő által elfogadott (rész)teljesítés után járó összeget az esedékessé válásától számított 90 nap eltelte után sem;

10.2 Az elállási nyilatkozat a Költségviselő általi kézhezvételtől számított 30 nap elteltével válik hatályossá.

**11. Kapcsolattartás**

11.1 A jelen szerződés teljesítésével kapcsolatos nyilatkozattételre, ügyintézésre, a tervegyeztetéseken, továbbá az esetleges megrendelői, költségviselői utasítások, kiegészítések és állásfoglalások megtétele, Felek által felhatalmazott személyek

*Megrendelő részéről:*

Lantos Péter főépítész   
Telefon: (+36) 1 462 33 69, Fax: ………………………..,

E-mail: lantos.peter@erzsebetvaros.hu

*Költségviselő részéről:*

Michelberger Ottília főosztályvezető-helyettes  
Telefon: +36 1 269-2021, Fax: +36 1 269-2014

E-mail: [michelbergero@obh.birosag.hu](mailto:michelbergero@obh.birosag.hu)

*Tervező részéről:*

dr. Nagy Béla vezérigazgató

Telefon: + 36 1 312 4570, Fax: + 36 1 312 2598,  
E-mail: [muhelyrt@muhelyrt.hu](mailto:muhelyrt@muhelyrt.hu)

11.2 Jelen szerződést érintő összes jognyilatkozatot a kijelölt kapcsolattartó kizárólag írásban – az átvétel helyét és idejét dokumentáló módon – teheti meg érvényesen a 10.1 pontban megjelölt értesítési címre. Elektronikus levél esetén az átvétel igazolását megfelelően alkalmazni kell (visszaigazolás kérése).

11.3 Minden, a másik félnek benyújtandó, jelen szerződés tárgyát érintő dokumentumot Felek székhelyére, műszaki kérdésben jelen szerződésben meghatározott kapcsolattartó címére kell megküldeni. A küldeményt elektronikus levélben, illetőleg tértivevényes küldeményként feladott jognyilatkozat esetén a megérkezést követő első munkanapon, személyes átadás esetén azonnal kézbesítettnek kell tekinteni.

11.4 A kijelölt kapcsolattartók akadályoztatása esetére Felek meghatalmazott helyettesről kötelesek gondoskodni, melynek elmaradása nem eshet a másik fél terhére. Amennyiben valamely technikai ok a küldemények fogadását akadályozná, illetve lehetetlenné tenné, Felek kötelesek a másik felet erről – illetve a hiba megszűnéséről – haladéktalanul rövid úton értesíteni. Ebben az esetben az akadályoztatásra vonatkozó jognyilatkozat telefonon is megtehető azzal, hogy az akadályoztatási nyilatkozat telefonon történő megtételének igazolása a nyilatkozattevőt terheli.

## 12. Titoktartás

12.1 Felek az egymás érdekkörébe tartozó és tudomásukra jutott üzleti titkot kötelesek megtartani, és a titoktartási kötelezettséget kötelesek alkalmazottaikkal, foglalkoztatottaikkal és alvállalkozóikkal, valamint az alvállalkozók alkalmazottjaikkal és valamennyi, a jelen szerződés teljesítésébe bevont közreműködővel is betartatni. Az üzleti titok megsértéséből eredően okozott károkért Felek egymással szemben felelősek.

12.2 Tervezőt a jelen szerződésben foglalt tervezési munkával kapcsolatban szigorúan terheli a titoktartási kötelezettség. A Megrendelő, illetve Költségviselő engedélye nélkül – figyelemmel a jelen szerződés 5.5 pontjában foglaltakra – a jelen szerződés tartalmáról, az általa jelen szerződés alapján végzett tervezési munkáról, illetve a jelen szerződés teljesítésével kapcsolatosan tudomására jutott információkról harmadik személynek tájékoztatást nem adhat, kivéve, ha arra jogszabályi előírás kötelezi. Amennyiben ezen pontban foglaltakat megszegi, a Megrendelő, illetve Költségviselő érdeksérelme miatt kártérítési felelősséggel tartozik, továbbá Megrendelő, Költségviselő jelen szerződéstől elállhat.

12.3 Az írásban átadott bizalmas információk attól függetlenül üzleti titoknak minősülnek, hogy azokon a "Bizalmas", “Titkos” vagy ezekkel rokon értelmű feliratot Felek szerepeltetik-e. Felek tudomásul veszik, hogy az üzleti titok védelmében hatályban lévő jogszabályok előírásai jelen titoktartási rendelkezés mellett is kötelezőek számukra. Tervező az üzleti titkokat saját vagy harmadik személy érdekében – jelen szerződés teljesítéséhez szükséges mértéken túl – nem használhatja fel.

12.4 A titoktartási kötelezettség megszegése súlyos szerződésszegésnek minősül.

12.5 Felek rögzítik, hogy a Megrendelő, illetve Költségviselő adatkezelésére az információs önrendelkezési jogról és az információszabadságról szóló 2011. évi CXII. törvény rendelkezéseit kell alkalmazni.

**13. A szerződés időbeli hatálya**

Jelen szerződés az utolsó aláírás napjával lép hatályba, rendelkezései attól a naptól fogva kötelezően alkalmazandók.

## 14. Egyéb információk

14.1 A jelen szerződésben nem, vagy nem teljes körűen szabályozott kérdések tekintetében a Polgári Törvénykönyv, a szerzői jogról szóló 1999. évi LXXVI. törvény, továbbá a vonatkozó egyéb jogszabályok rendelkezéseit kell alkalmazni.

14.2 Jelen szerződés kizárólag írásban, közös megegyezéssel módosítható.

14.3 Felek a jelen szerződést elolvasás és értelmezés után, mint akaratukkal mindenben megegyezőt cégszerűen, alulírott helyen és napon 7 (hét) példányban írták alá, melyből 3 (három) példány Megrendelőt, 3 (három) példány Költségviselőt és 1 (egy) példány Tervezőt illeti meg.

14.4 Jelen szerződés 17 (tizenhét) oldalból, a melléklet 1 (egy) oldalból áll.

|  |  |  |
| --- | --- | --- |
| Budapest, …….. | Budapest, …….. | Budapest, ………. |
| ………………….………  **Vattamány Zsolt**  Megrendelő | ………………….……  **dr. Handó Tünde**  Költségviselő | ………………….……  **dr. Nagy Béla**  Tervező |
| PH | PH | PH |

A pénzügyi fedezet rendelkezésre áll:

……….……………………………….

**Kőrösi Viola**

felkért főosztályvezető

OBH Gazdálkodási Főosztály

ellenjegyeztem:

dr. Gotthard Gábor jegyző

Képviselő-testületének

Polgármesteri hivatala

**1. MELLÉKLET**

Budapest VII., ErzsébetVÁROS, Városligeti fasor – Bajza utca – Damjanich utca – Rottenbiller utca – Lövölde tér által határolt terület Kerületi Szabályozási Terve (KSZT), Kerületi Városrendezési és Építési Szabályzat (KVSZ) módosítása és a Fővárosi Szabályozási Keretterv (FSZKT) MÓDOSÍTÁSI HATÁSTANULMÁNY  
CÍMŰ SZERZŐDÉSHEZ

**PÉNZÜGYI ÉS HATÁRIDŐ ÜTEMEZÉS**



*\* a szerződés aláírásától számítva, a jogszabály szerinti egyeztetési folyamat feltételezésével*